
                 РЕПУБЛИКА БЪЛГАРИЯ
 ИНСПЕКТОРАТ КЪМ ВИСШИЯ СЪДЕБЕН СЪВЕТ
 гр. София 1000, ул. „Георг Вашингтон” № 17, тел.факс 989 48 66
КОНСТАТИВЕН ПРОТОКОЛ
Днес 02.12.2014г./втори декември две хиляди и четиринадесета година/ в гр.София, състав на Специализираното звено на Инспектората към Висшия съдебен съвет, определен по реда на чл.60в, ал.3 от ЗСВ:



                           ИНСПЕКТОР: …


                           ЕКСПЕРТ: …


                           ЕКСПЕРТ: …

Разгледа заявление Вх.рег.№ РС-14-396/12.08.2014г. по описа на Инспектората към Висшия съдебен съвет, докладвано от експерт … и за да се произнесе, взе пред вид следното:

Производството е по пар.8, ал.2 от Преходните и заключителни разпоредби към Закона за изменение и допълнение на Закона за отговорността на държавата и общините за вреди/ПЗР към ЗИД на ЗОДОВ/, във връзка с глава Трета „а” от Закона за съдебната власт/ЗСВ/, относно „Разглеждане на заявления срещу нарушаване на правото на разглеждане и решаване на делото в разумен срок” и е образувано по заявление на …, ЕГН …, с постоянен адрес гр…. Сочи се от заявителя, че същият е подал пред Европейския съд по правата на човека/ЕСПЧ/ жалба № …/2011г. „… срещу България”, в която относно производствата по гр.д.№ …/2001г. на Софийски Районен съд, 74-ти с-в, гр.д.№ …/2003г. на Софийски Районен съд, 76-ти с-в и гр.д.№ …/2008г на Софийски Градски съд, 2б въззивен с-в, се релевират оплаквания за прекомерна продължителност по смисъла на чл.6 от Конвенцията. Претендира заплащане на сумата  от по 10 000лева за всяко едно от трите съдебни производства, като към заявлението са представени декларация по чл.60, ал.2 ЗСВ и писмени доказателства.
І.Становище по параграф 8, алинея 2 от ПЗР към ЗИД на ЗОДОВ, във връзка с чл.60а, ал.2  ЗСВ.

Пред вид изложеното в заявлението и в изпълнение на задължението си по чл.60г, ал.3 от ЗСВ, настоящият състав на Инспектората към Висшия съдебен съвет/ИВСС/ следва да даде становище дали настоящето заявление е подадено в срока предвиден по пар.8, ал.2 от ПЗР към ЗИД на ЗОДОВ, съответно налице ли са процесуалноправните предпоставките на посочения член за разглеждането му. Съгласно цитираната разпоредба, лицата подали до ЕСПЧ жалби срещу нарушаване на правото им на разглеждане и решаване на делото в разумен срок, могат да подадат заявление по Глава трета „а” от ЗСВ в 6-месечен срок от влизане в сила на ЗИД на ЗОДОВ, или от уведомяването им от регистратурата на ЕСПЧ, че подадените от тях жалби са отхвърлени поради неизчерпване на новосъздадените вътрешноправни средства за защита и производствата пред тях са приключили пред националните инстанции.

Следва да се отбележи, че заявителят релевира оплаквания за прекомерна продължителност на три отделни съдебни производства, за които твърди, че за същото нарушение е подал пред ЕСПЧ жалба № …/2011г. по чл.6 от Конвенцията. Следователно в настоящия случай следва да се прецени, дали за всяко едно от трите посочени от заявителя граждански производства са налице процесуално правните предпоставки на пар.8, ал.2 от ПЗР към ЗИД на ЗОДОВ за разглеждане на заявлението в тази част по същество.
Към Заявлението е представено писмо от 10.07.2014г. на ЕСПЧ, с което … е информиран, че жалба № …/2011год,  „… срещу България” е обявена от съда за недопустима с Решение от 03.07.2014г. В писмото е посочено, че доколкото жалбоподателят се оплаква от продължителност на гражданското производство по трудов спор, завършило с решение на Върховния касационен съд от 20.05.2008г., съдът е установил, че не са изчерпани вътрешно правните средства за защита според изискванията на чл.35, ал.1 от Конвенцията, тъй като няма данни жалбоподателят да е провел новоприетите производствата по ЗСВ и ЗОДОВ. Посочено и че, в решенията по допустимост на делата „Балъкчиев и др. срещу България” и „Вълчева и Абрашев срещу България” съдът е приел, че новосъздадените вътрешноправни производства представляват ефективни вътрешноправни средства за защита по отношение на оплакванията на чл.6, ал.1 от Конвенцията за продължителност на производства, както и че те следва да бъдат изчерпани дори от жалбоподатели, подали жалби до съда преди тяхното въвеждане. В писмото изрично е посочено, че доколкото в жалбата се повдигат други оплаквания, включително оплакванията за дължина на гражданските производства във връзка с отмяна на допуснато обезпечение на бъдещ иск, съдът вземайки пред вид всички предоставени материали и доколкото повдигнатите оплаквания влизат в кръга на компетенцията му приема, че условията за допустимост, предвидени в членове 34 и 35 от Конвенцията не са изпълнени 
Видно от таблицата на прекратените дела пред ЕСПЧ заведени срещу България, обявени за недопустими поради неизчерпване на вътрешноправните средства за защита към 30.09.2014г. се установява, че жалба № …/11год. „… срещу България” фигурира като подадена от ... Оплакването по нея се отнася за трудов спор за незаконно уволнение, като производството по него е започнало не по-късно от месец декември 2003г. и е приключило с Решение на ВКС от 20.05.2008г., с което се уважават всички претенции на жалбоподателя.
Съобразявайки изложеното по-горе, настоящият състав на ИВСС счита, че са налице процесуалноправните предпоставки на закона за разглеждане по същество на подаденото заявление в частта, отнасяща се единствено за производството по гр.д.№ …/2003г. на СРС, 76-ти с-в. Посоченото производство е с предмет чл.344, ал.1 ,т.1-3 КТ, във вр. с чл.225, ал.1 КТ, като ищец по него е ... Производството по посоченото дело е приключило с окончателен съдебен акт Решение № …/20.05.2008г. по гр.д.№ …/2005г. на ВКС ІІ-ро гр.отд., с което е признато за незаконно и е отменено уволнението на … извършено със Заповед № РД 11-42/28.05.2003г. на Председателя на Агенцията за чуждестранни инвестиции, ищецът е възстановен на заеманата преди уволнението длъжност, като ответникът е осъден да заплати обезщетение по чл.344, ал.1, т.3, във вр. с чл. 225, ал.1 КТ. За нарушено  право на разглеждане и решаване в разумен срок на гр.д.№ …/2003г. на СРС заявителят е подал в ЕСПЧ жалба № …/11год. „… срещу България”/видно от представените писмо от 10.07.2014г. на ЕСПЧ и таблицата на прекратените дела пред ЕСПЧ заведени срещу България, обявени за недопустими поради неизчерпване на вътрешноправните средства за защита към 30.09.2014г./, като съдът е обявил посочената за недопустима, поради неизчерпване на новосъздадените вътрешноправни средства за защита. Спазен е и преклузивния шест месечен срок по пар.8, ал.2 от ПЗР към ЗИД на ЗОДОВ за подаване на заявлението в тази част- заявителят … е бил уведомен с писмо от 10.07.2014г. от регистратурата на ЕСПЧ, че жалба № …/2011год. „… срещу България” е обявена от съда за недопустима поради неизчерпване на новосъздадените вътрешноправни средства за защита,  като на 12.08.2014г., за същото нарушение в ИВСС е постъпило заявлението на посоченото лице. 

По отношение на гр.д.№ …/2001г. на СРС, 74-ти с-в е получено писмо от Софийски Районен съд от 21.10.2014г., от което се установява, че същото е унищожено поради изтекъл срок на съхранение, като е запазен само крайния съдебен акт. Делото е  с предмет чл.344, ал.1 ,т.1-3 КТ, във вр. с чл.225, ал.1 КТ, като ищец  и ответник по него също са съответно … и Агенцията за чуждестранни инвестиции. Производството по посоченото дело е приключило с окончателен съдебен акт- Решение от 09.12.2002г. по гр.д.№ …/2001г. на СРС, влязло в законна сила на 10.04.2003г. С посоченото е признато за незаконно и е отменено уволнението на … извършено със Заповед № РД …/13.11.2001г. на Председателя на Агенцията за чуждестранни инвестиции, ищецът е възстановен на заеманата преди уволнението длъжност, като частично е уважен  и иска по чл.344, ал.1, т.3, във вр. с чл. 225, ал.1 КТ.  От страна на заявителя … е представено копие от жалба до ЕСПЧ /жалба № …/2011г.”… срещу България”/, от която се установява, че в нея е направено оплакване по чл.6, ал.1 от Конвенцията относно прекомерна продължителност на производството по гр.д.№ …/2001г. на СРС. По направено искане е получено и писмо изх.№ …/21.11.2014г. от Министерството на правосъдието, че е извършена справка в Регистратурата на ЕСПЧ, относно жалба № …/2011г. ”… срещу България”. От справката се установява, че единствено оплакването за продължителност на гражданското производство по трудов спор, завършило с решение на ВКС от 20.05.2008г. е обявено за недопустимо с мотив за неизчерпване на вътрешноправните средства за защита.
Предвид на изложената фактическа обстановка заявлението в частта, в която е направено оплакване за забава на производството по гр.д.№ …/2001г. на СРС не следва да се разглежда по същество, тъй като не е налице една от кумулативните предпоставки за това по пар.8, ал.2 от ПЗР към ЗИД на ЗОДОВ- жалба № …/2011г. ”… срещу България” не е обявена за недопустима в тази част поради неизчерпване на новосъздадените вътрешноправни средства за защита, а на друго основание. В писмото от 10.07.2014г. на ЕСПЧ липсва изрично отбелязване, че жалбата в частта, отнасяща се за това производство е обявена за недопустима поради неизчерпване на новосъздадените вътрешноправни средства за защита. За посоченото дело е налице т.нар. обща формулировка, като в писмото е записано, че доколкото се повдигат други оплаквания, съдът е приел, че условията за допустимост, предвидени в чл.34 и чл.35 то Конвенцията не са изпълнени.  Посоченото обстоятелство се потвърждава и от писмо изх.№ …/21.11.2014г. от Министерството на правосъдието, в което изрично е отбелязано, че след справка в регистратурата на ЕСПЧ, относно жалба № …/2011г.”… срещу България” се установява, че единствено оплакването за продължителност на гражданското производство по трудов спор, завършило с решение на ВКС от 20.05.2008г./отнасящо се за производството по гр.д.№ …/2003г. на СРС, 76-ти с-в/ е обявено за недопустимо с мотив за неизчерпване на вътрешноправните средства за защита. Въпреки че са налице идентични страни и предмет, посоченото съдебно производство е самостоятелно такова и не представлява част от производството по гр.д.№ …/2003г. на СРС, 76-ти с-в. Такова разграничение е направено и от страна на ЕСПЧ, в таблицата на прекратените дела заведени срещу България и обявени за недопустими поради неизчерпване на вътрешноправните средства за защита към 30.09.2014г.  В нея е записано, че по отношение на жалба № …/11год. „… срещу България” не са изчерпани новъсъздадените вътрешноправни средства за защита  относно оплакването за трудов спор за незаконно уволнение приключило с Решение на ВКС от 20.05.2008г., като производството по него е започнало не по-късно от месец декември 2003г.- т.е. не се включва производството по  гр.д.№ …/2001г. на СРС, което е приключило с окончателен съдебен акт, решение от  09.12.2002г. За пълнота следва да се отбележи и обстоятелството, че  с оглед на глобалната продължителност на съдебното производство по гр.д.№ …/2001г. на СРС /трудовият спор е разгледан с окончателен съдебен акт за около една година/, не е налице забава на същото.
Не следва да се разглежда по същество и заявлението в частта, в която е направено оплакване за забава на производството по гр.д.№ …/2008г. на СГС,  2б с-в. Същото е по реда на чл.390 ГПК/обезпечение на бъдещ иск/, образувано е на 07.05.2008г., като ответник по него е заявителят ... Производството по посоченото дело е приключило с окончателен съдебен акт, Определение от 11.02.2011г. по гр.д.№ …/2008г. на СГС/влязло в законна сила на 02.04.2011г./, с което е отменено допуснатото обезпечение на бъдещ иск с правно основание чл.92, ал.1 ЗЗД, с ищец ... За производството по гр.д.№ …/2008г. на СГС в писмото от 10.07.2014г. от регистратурата на ЕСПЧ изрично е посочено, че „доколкото в жалбата се повдигат други оплаквания, включително оплакванията за дължина на гражданските производства във връзка с отмяна на допуснато обезпечение на бъдещ иск, съдът вземайки пред вид всички предоставени материали и доколкото повдигнатите оплаквания влизат в кръга на компетенцията му приема, че условията за допустимост, предвидени в членове 34 и 35 от Конвенцията не са изпълнени”.  Предвид на изложеното, оплакването на … пред ЕСПЧ по чл.6, ал.1 от Европейската конвенция за правата на човека/ЕКПЧ/ за неразумен срок на производството по гр.д.№ …/2008г. на СГС е обявено за недопустимо, но не на основание  неизчерпване на новосъздадените вътрешноправни средства за защита, а на друго основание. По отношение на заявителя … съгласно писмото на ЕСПЧ от 10.07.2014г. е налице така наречената „глобална формула”, което означава, че доколкото е налице оплакване на заявителя за неразумен срок на производството по  гр.д.№ …/2008г. на СГС, същото не е обявено за недопустимо поради неизчерпване на нововъведените вътрешноправни средства за защита. Съобразявайки се с изложеното по-горе, по отношение на заявлението на … касаещо производството по  гр.д.№ …/2008г. на СГС не е налице една от  кумулативните предпоставки на пар.8, ал.2 от ПЗР към ЗИД на ЗОДОВ, поради което същото не следва да бъде разглеждано по същество в тази част.


ІІ.Предмет на делото
Предмет на производството по гр.д.№ …/2003г. на Софийски Районен съд  са обективно кумулативно съединени искове с правно основание чл.344, ал.1, т.1-3 КТ, във вр. с чл.225, ал.1 КТ от заявителя … срещу Агенция за чуждестранни инвестиции- София. Желае се постановяване на съдебно решение, с което да се отмени като незаконосъобразна Заповед № …/28.05.2003г. на Председателя на Агенция за чуждестранни инвестиции- София /с която трудовото правоотношение на … е прекратено на основание промяна на изискванията за изпълнение на длъжността/, признаване на уволнението за незаконно, съответно възстановяване на заеманата преди уволнението длъжност. Претендира се и заплащане на обезщетение по чл.344, ал.1, т.3, във вр. с  чл.225 КТ в размер на 1 644лв., ведно със законната лихва върху посочената сума до окончателното и изплащане. 

ІІІ.Хронология на проведеното съдебно производство

1.Производство пред Софийски Районен съд 
На 09.06.2003г. пред СРС е предявена искова молба с правно основание чл.344, ал.1, т.1-3 КТ, във вр. с чл.225, ал.1 КТ от … срещу Агенция за чуждестранни инвестиции- София. В исковата молба е посочено, че ищецът желае същата да бъде разгледана по реда на бързото производство съгласно чл.126а, ал.1, б.”м” ГПК/отм./.
С Резолюция от 13.06.2003г. е постановено препис от исковата молба и доказателствата да се изпрати на ответника за възражение, като последният е получил уведомлението за това на 18.06.2003г. На 25.06.2003г. е постъпил отговор на исковата молба, като с Разпореждане от 26.06.2003г. е насрочено открито съдебно заседание за 10.07.2003г.
Първото с.з. за тази инстанция е проведено на 10.07.2003г., на което са приети представените с исковата молба, отговора и в заседанието писмени доказателства и по искане на ответника е допуснато назначаването на съдебно- счетоводна експертиза/ССЕ/. Пред вид доказателствените искания на страните и направеното възражение от ответника, съдът е постановил разглеждането на делото да стане по общия ред.

Срещу определението на съда за разглеждане на делото по общия ред е постъпила частна жалба от ищеца на 10.07.2003г., като на 16.09.2003г. делото е изпратено на СГС. С Резолюция от 24.09.2003г. СГС е постановил да се изиска информация от Бюро призовки на СРС, дали на ответника е върнат отрязъка от съобщението за постъпилата частна жалба. Възражението  от ответника  е постъпило пред СРС на 23.09.2003г., като същото заедно с отрязъка на съобщението за постъпилата частна жалба са изпратени на въззивния съд на 05.01.2004г. С резолюция от 20.01.2004г. СГС е констатирал, че по гр.д.№ …/2003г. на СРС липсва протокола от с.з. на 10.07.2003г. и е върнал делото на първоинстанционния съд за прилагането му. СРС е приложил посочения протокол към делото и е изпратил същото на СГС на дата 04.02.2004г. С Определение № …/27.02.2004г. по ч.гр.д.№ …/2004г. СГС ІІ-Б отд. е оставил без уважение частната жалба на … против определението на СРС от 10.07.2003г., с което е постановено преминаване от разглеждане на делото по реда на бързото производство, към разглеждането му по общия ред на основание чл.126д ГПК/отм./
След връщане на делото на СРС, с Разпореждане от 05.03.2004г. е насрочено в открито заседание на 20.04.2004г. 

Проведеното на 20.04.2004г. второ редовно заседание е последно за тази инстанция. На него са приети заключението на вещото лице по назначената ССЕ и представени от ищеца писмени доказателства.
С Решение от 05.05.2004г. по гр.д.№ …/2003г., СРС, 76-ти състав с председател … е отхвърлил предявените от ищеца искове по чл.344, ал.1, т.1-3 КТ, във вр. с чл.225, ал.1 КТ.
Срещу постановеното решение е подадена въззивна жалба от ищеца на 29.06.2004г., която с Резолюция от 05.07.2004г. е оставена без движение  за представяне на препис от нея за връчване на ответника. За разпореждането ищецът е уведомен със съобщение получено от него на 16.09.2004г., като на 20.09.2004г. същият е отстранил нередовността на жалбата. Ответникът е получил препис от въззивната жалба и приложените към нея доказателства със съобщение връчено му на 11.10.2004г., като на 25.10.2004г. делото е изпратено на СГС.
2.Производство пред Софийски Градски съд

Делото е постъпило в СГС на 25.10.2004г.  и е образувано под № …/2004г. С Разпореждане на СГС от 09.11.2004г. делото е насрочено в открито заседание за 20.04.2005г.

Проведеното с.з. на 20.04.2005г. е единствено за тази инстанция, като на него не са представени нови доказателства.

С Решение № …/22.04.2005г. по гр.д.№ …/2004г. СГС, ІІ-В отд. в състав, председател … и членове … и …/докладчик/ е оставил в сила първоинстанционното решение на СРС от 05.05.2004г. по гр.д.№ …/2003г.

Срещу така постановеното съдебно решение е постъпила касационна жалба от ищеца на 05.07.2005г., като след администриране на същата делото е изпратено на Върховен касационен съд на 19.09.2005г.

3.Производство пред Върховен Касационен съд

Началната дата на образуваното пред ВКС гр.д.№ …/2005г. е  20.09.2005г., като делото е насрочено в открито с.з. за 14.04.2008г.

На проведеното с.з. на 14.04.2008г. не са представени нови доказателства и е даден ход по същество.
С Решение № … от 20.05.2008г. по гр.д.№ …/2005г., ВКС ІІ-ро гр.отд. в състав, председател … и членове … и …/докладчик/ е отменил Решение № …/22.04.2005г. на СГС по гр.д.№ …/2004г. и е постановил ново, с което е признал за незаконно и е отменил уволнението на …, извършено със Заповед № РД …/28.05.2003г. на Председателя на Агенцията за чуждестранни инвестиции. С решението ищецът е възстановен на заеманата преди уволнението длъжност „главен експерт” в Дирекция „Административно, финансово и информационно обслужване” и е осъден ответникът да заплати сумата 1 644лв., представляваща обезщетение за времето, през което ищецът е останал без работа поради незаконното уволнение, ведно със законната лихва върху посочената сума считано от 09.06.2003г., до окончателното и изплащане.
ІV.Констатации по чл.60г, ал.2, т.5 от Закона за съдебната власт

1.Общ период на производството

Производството по гр.д.№ …/2003г. на Софийски Районен съд е започнало на дата 09.06.2003г. и е приключило на 20.05.2008г., като същото е продължило 4 години, 11 месеца и 11 дни. 
1.1.Производството пред Софийски Районен съд е започнало с подаването на исковата молба на дата 09.06.2003г. и е приключило на 25.10.2004г., когато делото е изпратено на Софийски Градски съд. Същото е продължило 1 година, 4 месеца и 16 дни.
1.2.Производство пред Софийски Градски съд е започнало на 25.10.2004г., като на 19.09.2005г. делото е изпратено на ВКС. Въззивното производство, включващо в себе си и окомплектоването на касационната жалба е продължило  10 месеца и 25 дни.

1.3.Разглеждане на делото от Върховен касационен съд е започнало на 20.09.2005г. и е приключило с Решение от 20.05.2008г., постановено по гр.д.№ …/2005г. Разглеждането на делото пред касационната инстанция е продължило 2 години и 8 месеца. 

2.Фактическа и правна сложност на делото и интерес на заявителя:

Производството гр.д.№ …/2003г. на Софийски Районен съд е с правно основание чл.344, ал.1, т.1-3 КТ, във вр. с чл.225, ал.1, КТ и не представлява фактическа и правна сложност. Съществуващото между страните трудово правоотношение е прекратено на основание чл.328, ал.1, т.11 КТ- поради промяна на изискванията за изпълнение на длъжността, ако работникът не отговаря на тях. Съгласно разпоредбата на чл.127, ал.1 ГПК/отм./ в тежест на работодателя е да докаже  законността на извършеното уволнение, а именно- че промените в длъжностната характеристика са свързани с нуждите на работата. Следва да се установи в процеса също така, кога са извършени промените в длъжностната характеристика и дали установяването на ново образователно изискване е обективно обусловено от естеството и нуждите на работата.
В съдебната практика на ЕСПЧ се приема, че по трудови дела работникът, който счита че е бил неправомерно уволнен има важен личен интерес да бъде постановено съответното съдебно решение в максимално кратки срокове. Трудовите спорове по своя характер изискват бързо постановяване на съдебното решение с оглед на залога на засегнатото лице, което чрез уволнението губи средството за прехрана на себе си и семейството си.  Пред вид на изложеното, настоящият състав на ИВСС счита, че спорът  е от голямо значение за заявителя.
3.Период на забавяне, за което отговорност носи компетентният орган
Вземайки пред вид предмета на правния спор и общата му продължителност от близо пет години , настоящият състав на ИВСС намира същата за прекомерна. Както бе посочено по-горе съгласно константната практика на ЕСПЧ, съдът е длъжен да положи специална грижа при разглеждане на подсъдния му трудово правен спор, с оглед на залога на заинтересованото лице. Приема се, че при трудовоправни спорове съдилищата следва да направят всичко възможно делата да се гледат в кратки срокове, което изисква проява на особена добросъвестност и експедитивност на властите. Съгласно българското законодателство са предвидени съкратени срокове за решаване на този тип дела, като в чл.344, ал.4 КТ е посочено, че „трудовите спорове по ал.1 се разглеждат от районния съд в тримесечен срок от постъпването на исковата молба и от окръжния съд- в едномесечен срок от постъпването на жалбата”. 
 Пред вид направените констатации по хронологията на проведеното съдебно производство, налице са следните периоди на забавяне на същото: 
Продължителността на производството пред Софийски Районен съд е малко повече от една година и четири месеца, като в нея се включва и периодът на окомплектоване на въззивната жалба. Основната забава на производството е свързана с проблемното администриране на подадената от ищеца частна жалба срещу определението на съда от 10.07.2003г. /с което е постановено производството е да бъде разгледано по общия ред/. Делото е изпратено на въззивния съд въпреки неприключената процедура по връчването на книжа и съобщения, като на 20.01.2004г., или шест месеца  след провеждане на с.з. на 10.07.2003г., въззивният съд е констатирал, че по делото не е налице протокол от същото. Забава се констатира и при администрирането на въззивната жалба- съобщенията на страните са несвоевременно връчени, като вследствие на това, делото е изпратено на СГС близо шест месеца след постановяване на съдебното решение. Пред вид горното, настоящият състав на ИВСС счита, че е налице забава на производството пред тази съдебна инстанция с повече от шест  месеца. 
Продължителността на производството пред Софийски Градски съд е около десет месеца, в това число и администрирането на постъпилата касационна жалба. Известна забава на производството пред въззивната инстанция е свързана с насрочване на единственото заседание по делото, което е станало шест месеца след образуване на същото.
Продължителността на производството пред Върховния Касационен съд  е две години и осем месеца. Забавата в настоящето производство е свързана с изключително забавеното администриране на делото – същото е било насрочено в открито съдебно заседание след повече от две години и шест месеца от образуването му. Поради това, налице е забава на касационното производство с около две години. 
Вземайки предвид всичко изложено по-горе и възприетите критерии в съдебната практика на ЕСПЧ, чрез които се преценя разумността на продължителността на делата по трудови спорове, настоящият състав на ИВСС счита, че е налице общ период на забава на производството, за който отговорност носят съдебните инстанции разглеждали спора от около 2/две/ години и 9/девет/ месеца.

4.Период на забавяне, който се дължи на действия, или бездействия на заявителя, или на негов законен, или процесуален представител.
При разглеждане на делото от трите съдебни инстанции не се констатираха от проверяващия състав на ИВСС действия от страна на заявителя, съответно от негов процесуален представител, които да са довели до необосновано забавяне на производствата. 

Пред вид изложеното и на основание чл.60д от Закона за съдебната власт настоящият Констативен протокол заедно със заявлението и всички постъпили към него документи следва да се изпрати на Министъра на правосъдието.

Препис от Констативния протокол, ведно с копие от заявлението следва да останат на съхранение на Инспектората към Висшия съдебен съвет.

